**ELŐTERJESZTÉS**

**Körmend város Önkormányzata Képviselő-testülete 2015. február 25-i ülésére**

**Tárgy:** települési támogatásról szociális rendelet megalkotása

Tisztelt Képviselő-testület!

A szociális törvény módosítása jelentős változásokat hoz az önkormányzatok működésében 2015. március 1-étől kezdődően.

Két ellátás, a rendszeres szociális segély és a foglalkozást helyettesítő támogatás átkerül a járási hivatalokhoz, és ezen ellátást a járási hivatalok finanszírozzák már március 1-étől. A méltányossági közgyógyellátás és a helyi lakásfenntartási támogatás kivezetésre kerül a törvényből azzal, hogy akik részére 2015. február 28-ig még megállapításra kerül jegyzői hatáskörben ezen ellátás valamelyike, ahhoz kapcsolódóan az év végéig még érkezik normatív támogatás.

Az Önkormányzatok feladata az, hogy újragondolják szociális ellátórendszerüket, és szabályozzák azon támogatási formákat, amelyeket 2015. március 1-étől nyújtani kívánnak. Fontos szempont, hogy az új szabályok szerint nyújtandó települési támogatáshoz normatív támogatás nem érkezik, illetve jelenleg nem ismertek azok a szabályok, amely mentén esetlegesen pályázhatnának önkormányzatok e célból forráskiegészítésre.

A rendelet alkotásakor megvizsgáltuk a jelenlegi ellátási formákat. Az ún. rendkívüli települési támogatás intézménye már létezett eddig is önkormányzati segély néven, az erre vonatkozó szabályozást az Önkormányzat 2013-ban alkotta meg. Ezen szabályozás gyakorlata kialakult, azon változtatni nem kívánunk. (Ezen szabályozás alapján az Önkormányzat a szociális törvény 45.§ (4) bekezdése szerinti rendkívüli élethelyzetekre –elemi kár, betegség, haláleset, várandós anya támogatása gyermeke megtartásához, gyermek hátrányos helyzete, létfenntartási gondokkal küzdők megsegítése - ad támogatást, eseti jelleggel, főszabály szerint évente 4 –nél nem több alkalommal. Kialakult annak gyakorlata is, hogy a támogatás elsődlegesen nem pénzben jár, hanem tartozások kiegyenlítésére szolgál, és közvetlenül a lakást bérbeadó Városgondnokság vagy közműszolgáltatók javára kerül kifizetésre.). Ezen rendkívüli támogatás tehát azt biztosítja, hogy rendkívüli élethelyzetben senki olyan ne maradjon támogatás nélkül, aki arra rászorul.

A törvény által megszűnő támogatásokat tekintve:

1. a méltányossági közgyógyellátást javasoljuk **gyógyszertámogatáskén**t továbbra is megtartani a szociális ellátási formák közt, mert azok, akik erre rászorulnak, ezen támogatás nélkül nem tudnának hozzájutni havi gyógyszeradagjaikhoz. Ezen ellátási formánál a jogosultsági feltételeket, a támogatás módját és összegét változatlanul hagynánk, azaz a jelenlegi méltányossági közgyógyellátás feltételeit megtartanánk. Az ellátás természetbeni lenne, a családsegítő szolgálaton keresztül történne közvetlenül a gyógyszer beszerzése. Az ellátás egy évre jár, majd felülvizsgálatot követően lehet rendelkezni újabb egy évre történő ellátás megállapításáról.
2. a lakásfenntartási támogatás esetében is javasoljuk a támogatás fenntartását **lakhatási támogatás** elnevezés alatt, mivel nagyon komoly következményekkel járna, ha az ismert ellátotti kör nem kapna támogatást havi rendszeres lakáskiadásaihoz. Itt a jogosultsági és igénybevételi feltételeket részletesebben kellett újraszabályozni a megszűnő –szintén részletes – törvényi szabályok miatt. Az ellátás természetbeni lenne, azaz közvetlenül a közműszolgáltatóknak, illetve önkormányzati lakás esetében Körmend város Gondnokságának, illetve társasházi közös költség esetén társasházaknak kerülne kifizetésre. Az ellátás egy évre jár, majd felülvizsgálatot követően lehet rendelkezni újabb egy évre történő ellátás megállapításáról.
3. **bevezetésre kerülne** a **fűtési támogatás**, mely a fűtési időszakban jelentene támogatást az arra rászorultaknak, s mely szintén természetbeni lenne, illetve, ha erre nincs mód –egyedi fűtés esetén- történhetne közvetlenül kifizetésre a támogatás azzal, hogy azzal el is kell számolni természetesen.
4. **rászorultságtól függetlenül bevezetésre kerülne** az **újszülöttek támogatása**, amellyel az Önkormányzat a körmendi szülőket kívánja segíteni családjuk gyarapodása miatt előállt többletköltségek miatt. A támogatás egyszeri lenne, kérelmezni kell, a kérelem lehetőségéről a védőnői szolgálaton keresztül juttatnánk információkhoz a lakosságot, összege 20.000 Ft. újszülöttenként.
5. megmarad az a lehetőség, hogy **kivételes méltánylást érdemlő körülmények esetén** jövedelmi, vagyoni viszonyoktól függetlenül lehessen támogatást nyújtani, hisz vannak olyan élethelyzetek, amikor a jövedelemtől függetlenül méltányos a támogatás
6. megmarad az ismert **temetési segély** is, változatlan feltételekkel,
7. és továbbra is létezik a **köztemetés** intézménye, melynek elrendelését a törvény a Képviselő-testület hatáskörébe utalná, ezért kezdeményezzük a polgármesterre történő hatáskör-átruházást.

A szabályozást igyekeztünk úgy megalkotni, hogy minden élethelyzet beleférjen a rendeletbe, azt gondolom, hogy a fenti leírás alapján látható, hogy továbbra is széles körű marad az önkormányzati támogatás, és gazdagodik is az ellátás kettő új intézménnyel.

A szabályozáskor tekintettel kellett lennünk arra is, hogy központi támogatást nem várhatunk a kifizetésekhez, így a támogatások során szorosan figyelni kell a költségvetés ezen kiadási sorának előirányzat felhasználását.

Kérem a képviselőket, hogy döntsenek a rendelet-tervezet felől.

Körmend, 2015. február 16.

**Bebes István**

**polgármester**